題公安知縣柳應辰屯田默庵
作者：劉摯
朝代：宋

paragraphs: 語默本無常，此道知者寡。
君子默諸心，志氣納陶冶。
至神所安潛，可使萬物化。
精微與道契，密不見纖罅。
世俗默在口，鈐若偶人者。
至其中所騖，逐逐散萬馬。
我來觀默庵，虚白非外假。
天地冥毫芒，今古一晝夜。
物至紛無窮，酬酢甚閑暇。
清淨老聃燭，寂寞揚氏駕。
養此將有行，性命妙天下。
相對坐終日，心愜如嘬炙。
賦詩尚何言，聊爲默庵謝。